## Educació organitza les I Jornades Biblioinnova’t ‘Creant xarxes d’aprenentatge’ per a fomentar les biblioteques escolars com a espais d’innovació

*** Participen professors de vora 700 centres educatius públics de la Comunitat Valenciana**

La Conselleria d’Educació, Cultura, Universitats i Ocupació, a través de la Direcció General d’Innovació i Inclusió Educativa i el Cefire d’Innovació Educativa, han organitzat les I Jornades Biblioinnova’t ‘Creant xarxes d’aprenentatge’ amb la finalitat de convertir les biblioteques escolars en espais socioeducatius d’innovació.

Així mateix, entre els objectius d’estes jornades, en les quals participa el professorat de vora 700 centres educatius públics de la Comunitat Valenciana adherits al projecte Biblioinnova’t, també destaca l’intercanvi d’experiències d’innovació educativa o la creació de xarxes de centres amb les quals abordar els reptes educatius presents i futurs.

Per a tindre més abast divulgatiu, s’han organitzat tres jornades presencials en tres localitats de la Comunitat Valenciana.

Així, el 27 de març se celebrarà esta jornada en la Universitat Miguel Hernandez d’Elx, el 3 d’abril en el Centre Integrat Públic de Formació Professional la Costera, a Xàtiva i, el 10 d’abril, en el Centre Integrat Públic de Formació Professional Costa de Azahar, a Castelló de la Plana.

Les jornades s’estructuren en dos sessions, una presencial de 5 hores, que es desenrotllaran en horari de 09:00 a 14:00 hores en cada un dels tres centres assenyalats i una sessió en línia, de tres hores, que es durà a terme el 14 d’abril en horari de 17:30 a 20:30 hores.

El programa inclou diverses ponències, així com espais de diàleg i reflexió perquè les persones participants puguen intercanviar experiències i compartir les seues inquietuds entorn de les biblioteques públiques i els centres escolars.

**Projecte Biblioinnova’t**

El projecte Biblioinnova’t, que impulsa la Conselleria d’Educació, pretén dinamitzar les biblioteques escolars de la Generalitat i fomentar la lectura.

Este curs escolar compta amb la participació de 1.350 centres educatius públics, dels quals 658 són la província de València, 503 de la d’Alacant i 189 de la de Castelló.

D’altra banda, el seu pressupost per al curs 2024-25 és de dos milions d’euros, que es repartirà entre els centres seleccionats. Concretament, cada centre rebrà de mitjana una assignació econòmica al voltant de 1.481,48 euros, encara que en alguns casos es podrà superar esta quantitat fins a arribar als 3.500 euros.

Amb esta dotació econòmica els centres podran adquirir recursos per a convertir les seues biblioteques en espais socioeducatius innovadors, versàtils i oberts a la comunitat educativa, a l’aprenentatge, la col·laboració, la investigació i la inclusió.

Almenys un 30 % de la quantitat assignada s’ha d’invertir en la transformació i adequació dels espais, un 10 % es destinarà al foment de la lectura i la dinamització de biblioteques i un altre 10 % a l’adquisició de fons bibliogràfics.

Fecha: 24/03/2025